b'\n_START_ARTICLE_\nEduard Friedrich Eversmann\n_START_PARAGRAPH_\nAlexander Eduard Friedrich Eversmann (23. tammikuuta 1794 Wehringhausen Hagen Westfalen \xe2\x80\x93 14. huhtikuuta 1860 Kazan) oli saksalainen biologi ja tutkimusmatkailija._NEWLINE_Eversmann opiskeli Marburgin, Hallen, Berliinin ja Tarton yliopistoissa. H\xc3\xa4n v\xc3\xa4itteli l\xc3\xa4\xc3\xa4ketieteen ja kirurgian tohtoriksi Tartossa 1817. Seuraavien kolmen vuoden ajan h\xc3\xa4n matkusteli Etel\xc3\xa4-Uralilla ker\xc3\xa4ten el\xc3\xa4in- ja kasvin\xc3\xa4ytteit\xc3\xa4, jotka h\xc3\xa4n l\xc3\xa4hetti Martin Lichtensteinille Berliinin yliopistoon._NEWLINE_Eversmann suunnitteli huolella pitk\xc3\xa4\xc3\xa4n hautomaansa toivetta p\xc3\xa4\xc3\xa4st\xc3\xa4 ker\xc3\xa4\xc3\xa4m\xc3\xa4\xc3\xa4n luonnonhistoriallisia n\xc3\xa4ytteit\xc3\xa4 Keski-Aasiasta. H\xc3\xa4n opiskeli alueen kieli\xc3\xa4, tapoja ja islamia. Vuonna 1820 h\xc3\xa4n asettui Buharaan tekeytyen kauppiaaksi. H\xc3\xa4n kirjoitti matkastaan kirjan Reise Orenburg nach Buchara (1823), johon luonnonhistoriallisen liitteen laati Lichtenstein. Vuonna 1825 h\xc3\xa4n matkusti sotilaalliselle tiedusteluretkelle Hivaan._NEWLINE_Vuonna 1828 Eversmann nimitettiin Kazanin yliopiston el\xc3\xa4in- ja kasvitieteen professoriksi. Seuraavien 30 vuoden aikana h\xc3\xa4n kirjoitti useita teoksia. H\xc3\xa4nt\xc3\xa4 pidet\xc3\xa4\xc3\xa4n Volgan ja Uralin v\xc3\xa4listen Ven\xc3\xa4j\xc3\xa4n kaakkoisten arojen pioneeritutkijana._NEWLINE_Eversmann nimesi suuren joukon uusia el\xc3\xa4inlajeja, muun muassa isoviiksisiipan (Myotis brandtii), mongolianarosopulin (Eolagurus luteus) ja huuhkajan (Bubo bubo) alalajin turcomanus. H\xc3\xa4nen kunniakseen on nimetty aasianuuttukyyhky (Columba eversmanni).'